यूपी के मुजफ्फरनगर में BJP विधायक की कार पर हमला, VIDEO में दिखा डरावना मंजर
मुजफ्फरनगर में कथित तौर पर कृषि कानूनों का विरोध कर रहे लोगों ने भाजपा के एक विधायक की कार पर हमला कर दिया।
मुजफ्फरनगर (उत्तर प्रदेश): मुजफ्फरनगर में कथित तौर पर कृषि कानूनों का विरोध कर रहे लोगों ने भाजपा के एक विधायक की कार पर हमला कर दिया। बुढाना विधानसभा क्षेत्र के विधायक उमेश मलिक शनिवार को सिसौली गांव में एक कार्यक्रम में शामिल होने जा रहे थे, तभी उनकी कार पर कीचड़ और काला रंग फेंका गया। कार के शीशे भी तोड़ दिए गए।मलिक ने आरोप लगाया है कि घटना के पीछे किसान नेता राकेश टिकैत के समर्थकों का हाथ हैं। पुलिस केस दर्ज कर लिया गया है। पुलिस प्रवक्ता ने कहा कि यह घटना उस समय हुई जब विधायक एक कार्यक्रम के लिए गांव पहुंचे थे। मौके पर मौजूद पुलिसकर्मियों ने विधायक को बचा लिया।घटना के बाद भाजपा समर्थक स्थानीय थाने में जमा हो गए और जिम्मेदार लोगों के खिलाफ कार्रवाई की मांग की। घटना के बाद केंद्रीय मंत्री संजीव बालियान भी थाने पहुंचे।राकेश टिकैत के बड़े भाई नरेश टिकैत ने हमले पर आश्चर्य व्यक्त किया है और आरोपों का खंडन किया है कि घटना में उनके लोग शामिल थे। इस बीच, घटना के वीडियो सोशल मीडिया पर खूब शेयर किए जा रहे हैं। उनमें से एक में, विधायक यह कहते हुए दिखाई दे रहे हैं कि हमलावर राकेश टिकैत के भारतीय किसान संघ (बीकेयू) से जुड़े थे।